På Dragsbækcentret i Thisted formår de at skabe et godt forhold mellem pårørende og personale. Lørdag var både beboerne og deres pårørende inviteret til tyrolerfest.

Der var tyrolerhatte og currywurst på programmet på plejehjemmet Dragsbækcentret i Thisted lørdag. Til bords sad blandt andet Jytte Haagh med begge sine forældre. - Min far glæder sig utrolig meget til den her dag. Han har gået og været klar i flere dage, og jeg har skulle købe hat og seler i tyrolerstil til ham, siger Jytte Haagh. Tyrolerfesten er blandt andet mulig, fordi plejehjemmet sidste år modtog 1,3 millioner kroner, som et ægtepar havde testamenteret. Pengene blev øremærket til tant og fjas. Fester skaber glæde Jytte Haaghs far har været med til at dække borde og forberede festen. For moren er det en anden sag. Hun lider nemlig af demens. - Min mor er meget dement, så vi kan ikke fortælle hende flere dage i forvejen, at hun skal til fest. Men jeg gik op og hentede hende lige før festen begyndte og fortalte hende, at nu skulle hun til fest, fortæller Jytte Haagh. Selvom Jytte Haaghs mor formentligt allerede har glemt, at hun har været til fest, så betyder det meget for Jytte Haagh, at plejehjemmet laver arrangementer som dette. - Bare at se hende glad. Hun sidder lige så stille på stolen og lukker sine øjne og vugger frem og tilbage og nyder musikken. Der kan jeg se på hende, at hun nyder det, og så er jeg også glad, siger Jytte Haagh. Plejepersonalet nyder også en dag som denne. - Vi bare kan være sammen, uden at det handler om alle de praktiske ting og sygdom og indimellem slemme ting. Så det er fantastisk at have det sjovt sammen, siger Annette Kjærby Thomasen, teamleder på Dragsbækcentret. Et tæt bånd gør det lettere, når det bliver svært Det er alfaomega, at der er god stemning på plejehjemmet, hvis man spørger centerlederen. Og det gælder ikke kun, når der er fest på plejehjemmet. - Hvis ikke de pårørende er trygge, så er beboerne det heller ikke, siger Lotte Kjærgaard Bloch, leder af Dragsbækcentret. Det er Jytte Haagh enig i. - Det betyder rigtig meget, at de også har nogle gode tidspunkter i deres liv. Hverdagen er ikke altid lige sjov, så det er godt at se, at de er glade, siger hun. Og det er netop, når det ikke er sjovt, at det er godt at have et godt forhold til de pårørende. - Det er bare nemmere at tale sammen, når det bliver svært, når man har siddet en dag som i dag og festet og sunget, så bliver det nemmere. Så kender man hinanden lidt, siger Annette Kjærby Thomasen, teamleder på Dragsbækcentret. For Jytte Haagh betyder det tætte bånd også meget. - Personalet gør utrolig meget. De er søde og venlige, og de spørger til mig, fortæller Jytte Haagh. Personalet på Dragsbækcentret har lige kørt et forløb med Sundhedsstyrelsens værdighedsrejsehold.